Papersnake/gushiwen huggingface dataset:
答崔主簿倬
韦应物（唐代）

朗月分林霭，遥管动离声。故欢良已阻，空宇澹无情。

窈窕云雁没，苍茫河汉横。兰章不可答，冲襟徒自盈。
雪中简赵德行
陈起（宋代）

滕六庭前三致意，应翻奚锦报琼瑶。
剡梅莫讶山阴棹，寒色欺人是灞桥。
催雪 珍珠兰
沈皞日（清代）

月晕帘旌，烟霏帐额，别采楚江风韵。剩沉水浓熏，朦胧不定。

多风碧纱金屋。只爱傍、幽窗留芳讯。枝枝叶叶，玉缸含露，蜂来难认。

花影。人乍醒。记珠海梦归，一灯初暝。便密缀匀搓，剪分妆镜。

数遍兰丛未议，但细贴、钗茸双蝉鬓。更晚院、摘贮冰瓯，香渍待倾新茗。
行住坐卧三十二颂
释印肃（宋代）

和泥合水实辛勤，不遇明师事不成。
今已连天铺满地，顺缘无漏必通津。
登南山塔
曹棐（宋代）

平生登塔与登楼，乱尽乡心送尽愁。试上南山山下塔，依前怀古复悲秋。
再分题得易分韵得醉字一首
程俱（宋代）

吾观空劫初，妙蕴固无示。谁令南北海，七窍凿元气。

灵龟出洪河，六画乃其寄。庖牺觑天巧，创物发奇秘。

太虚本无边，小大随汝视。穷之得几深，见者自仁智。

或从鍊丹砂，或用资卜筮。终然有神护，回禄翻引避。

绝编固冰释，覆瓿正心醉。却怀投阁生，寂寞发长喟。
冬夜宿仙游寺南凉堂，呈谦道人
岑参（唐代）

太乙连太白，两山知几重。路盘石门窄，匹马行才通。

日西倒山寺，林下逢支公。昨夜山北时，星星闻此钟。

秦女去已久，仙台在中峰。箫声不可闻，此地留遗踪。

石潭积黛色，每岁投金龙。乱流争迅湍，喷薄如雷风。

夜来闻清磬，月出苍山空。空山满清光，水树相玲珑。

回廊映密竹，秋殿隐深松。灯影落前谿，夜宿水声中。

爱兹林峦好，结宇向谿东。相识唯山僧，邻家一钓翁。

林晚栗初拆，枝寒梨已红。物幽兴易惬，事胜趣弥浓。

愿谢区中缘，永依金人宫。寄报乘辇客，簪裾尔何容。
复州道中二首
王炎（宋代）

岁事已告毕，客行殊未归。
蒌蒿穿雪长，水鸟背人飞。
沮洳蒹葭远，村墟烟火稀。
边风吹莫色，短策度斜晖。
枕上六言二首
范成大（宋代）

独眠被出圭角，晏起帐承隙光。
一老绸缪牖户，几人颠倒衣裳。
和元乐教授南轩
洪朋（宋代）

南纪瘴疠剧，风土异中州。炎凉倏忽变，仲夏飒如秋。

丈人东海来，税驾此迟留。气候感若此，何用写我忧。

泮水多时暇，南轩景物幽。方塘绿萍乱，佳树蝉声稠。

曲肱梧阴美，玩此日月流。觞至聊共倾，此外亦焉求。

丈夫功名志，天机不我谋。愿言快心意，身世真悠悠。
孤山伯夷《碣志》待清处
李宪噩（清代）

宁识待清处，云中孤庙寒。一峰临海远，千载此人难。

寂历晓风吹，霏微秋雨漫。山前名利客，日日往来看。
烛影摇红
孙惟信（宋代）

一朵鞓红，宝钗压髻东风溜。年时也是牡丹时，相见花边酒。初时夹纱半袖。与花枝、盈盈斗秀。对花临景，为景牵情，因花感旧。

题叶无凭，曲沟流水空回首。梦云不入小山屏，真个欢难偶。别后知他安否。软红街、清明还又。絮飞春尽，天远书沉，日长人瘦。
挽宜人李氏
曾丰（宋代）

养成中馈德，留与后人言。
翰墨其余事，诗书盖上根。
不徒为大母，犹复见曾孙。
萧瑟堂前意，青葱雨后萱。
春山夜月
于良史（唐代）

春山多胜事，赏玩夜忘归。
掬水月在手，弄花香满衣。
兴来无远近，欲去惜芳菲。
南望鸣钟处，楼台深翠微。
读阴二所寄诗
罗兆甡（清代）

孤影无情难一语，残镫余焰暖三更。新诗读罢出门望，今夕梦从何处行。
嘉熙戊戌季春一日画溪吟客王子信为亚愚诗禅
王谌（南北朝）

白发髼松不记年，扁舟泊在荻花边。
天上月，水中天，夜夜烟波得意眠。
自述九首 其五
钱时（宋代）

山翁何处是便宜，正是西郊散脚时。天地春风和气里，绿杨堤上瘦筇枝。
雪后
曾巩（宋代）

雪景鲜妍犹弄色，柳条葱蒨已抽萌。
风光苒苒流双毂，人事悠悠寄一枰。
射羿未应今独有，嘲雄何必史能评。
且将画诺供谈笑，更选名园载酒行。
叹废寺联句
夏良胜（明代）

石田无主半榛荒，古刹看看瓦砾场。山脊垂头欲宾主，泉声入耳助凄凉。

空阶雨过苔侵壁，圮屋春来燕语梁。怪我征轺破寥落，谈玄坐上月痕光。
正月初三日丁使君送三绝句梅诗 其三
韩淲（宋代）

轩前淡泊总生春，绝艳吹香更著人。因古讽今宣德化，要令观听俗还新。
有怀
释行海（宋代）

燕无消息雁都回，三叠阳关笛更哀。
可惜梅花逢夜雨，一场春怨满苍苔。
次韵江西李相君七咏 其二 梦室
刘一止（宋代）

春院花香透白间，梦馀风景似萧闲。只今是梦谁占梦，却笑沩山问仰山。
北极赠李观
韩愈（唐代）

北极有羁羽，南溟有沈鳞。川源浩浩隔，影响两无因。

风云一朝会，变化成一身。谁言道里远，感激疾如神。

我年二十五，求友昧其人。哀歌西京市，乃与夫子亲。

所尚苟同趋，贤愚岂异伦。方为金石姿，万世无缁磷。

无为儿女态，憔悴悲贱贫。
石桥游鳞
梁应材（明代）

高蹑危桥似步虚，济川无事驾乘舆。神驱海石千重合，人度深溪万里初。

倒影迥疑悬螮蝀，狂澜真见跃龙鱼。问君待月栏杆处，黄石何年授异书。
题自画秋林平远
张宇初（明代）

北苑高情宿世同，疏林汀渚正秋风。
研池洒墨应多思，写向寒烟夕照中。
题野店壁
陆游（宋代）

断稿投衣橐，残壶挂马鞍。
寺荒寻店久，桥败涉溪寒。
道里逢人问，题名拂壁看。
平生惯行役，随处得加餐。
邃隐堂
梅尧臣（宋代）

大梁车马地，尘土飞百尺。
贤愚走其间，朝幕不见迹。
北望天波门，垣垣宗室宅。
宗室令不孙，爱书轻玉帛。
华宇何深沈，但闻列图籍。
曲房有窈窕，空自事眉额。
体胖生粹和，安在处岩石。
古来为善乐，岂以歌钟适。
发藤州同黄大参士弘将往勾漏先寄邕州舍弟
欧大任（明代）

苍梧犹在夜郎东，棣萼空歌不可同。解缆镡津朱鸟外，飞书邕筦白云中。

讵无石髓逢王烈，尚有丹砂待葛洪。千里西陵诗早寄，片帆何处挂秋风。
闵雨
赵蕃（宋代）

青山本无垢，坐受瘴雾侵。
马倦不加鞭，暑气令人昏。
去年蝗为灾，千家百不存。
流亡不自保，聚掠连诸村。
闵闵望一雨，可招若敖魂。
旱势复如此，早禾空如云。
丰登数有常，赤子皆天民。
惜此三尺雨，龙师恐不仁。
禳禬古有法，至和格神人。
不见东海郡，孝妇冤欲伸。
抱清轩
罗亨信（明代）

别构沱江第几湾，卷帘吟眺水云宽。千寻玉练来云汉，万叠银涛绕画阑。

疏雨淡烟秋榻暝，碧天凉月夜窗寒。将军不是沧浪客，好向金门策治安。
静中
胡仲弓（宋代）

静中天地阔，岁月听悠悠。
往事浑如梦，长江不尽流。
恐吟似怀古，雁阵去防秋。
习得看山痴，终朝懒下楼。
春日遣兴
张耒（宋代）

洛阳自古帝王都，百战荆榛只故墟。零乱园林遗物在，嬉游人物古风馀。

草迷公子障泥锦，花近佳人油壁车。漂泊强随游客辔，不辞尘土污衣裾。
桂枝香（南都病起）
朱敦儒（宋代）

春寒未定。是欲近清明，雨斜风横。深闭朱门，尽日柳摇金井。年横自趁飞花紧。奈幽人、雪添双鬓。谢山携妓，黄垆贳酒，旧愁慵整。

念壮节、漂零未稳。负九江风笛，五湖烟艇。起舞悲歌，泪眼自看清影。新莺又向愁时听。把人间、如梦深省。旧溪鹤在，寻云弄水，是事休问。
恨别二首
雍陶（唐代）

知君饯酒深深意，图使行人涕不流。

如今却恨酒中别，不得一言千里愁。

人言日远还疏索，别后都非未别心。

唯我忆君千里意，一年不见一重深。
春夜徐进士子与宅饯别陈进士宪卿使楚
谢榛（明代）

帝里论文夜，从来哲匠能。月邀金谷酒，人对玉壶冰。

楚调谁相和，吴歌思不胜。多情有徐干，何计挽陈登。

昼锦怀湘浦，春帆下竟陵。凉秋听过雁，望断白云层。
端禅人开田乞颂
释正觉（宋代）

衲僧田地有来端，底意相携出问檀。
春坞耕开云锦晓，月津划问练光寒。
饱期束肚三条篾，功就移身百尺竿。
恰恰相投看规矩，谷声鉴像一般般。
三部乐 题张仲炘都门帐饮图
王闿运（清代）

几辈清流，选谏草、更得谏垣甄别。此生亲见，三度杨花榆荚。

那禁得、宫树流莺，有百般巧语，暗似鶗鴂。不如早去，一任寄巢啼血。

江湖未须回首，向故山隐处，自寻薇蕨。渔阳鼙鼓动地，苍黄宫阙。

问东门、那时帐饮，更怅望、斜阳柳隙。一掬离恨，都付与、铜琵铁笛。
还杜子野诗卷
刘克庄（宋代）

老眼昏花废课程，小窗久矣断书声。夜来忽得君诗卷，自起挑灯读到明。
哭李三
白居易（唐代）

去年渭水曲，秋时访我来。今年常乐里，春日哭君回。

哭君仰问常，常意安在哉。若必夺其寿，何如不与才。

落然身后事，妻病女婴孩。
演兴四首·初祀
元结（唐代）

山之乳兮葺太祠，木孙为桷兮木母榱。云缨为□兮愚木
栭。洞渊禅兮揭巍巍。涂木兰兮莳糅蔫，被弱草兮禘礿联。
仡浑洪兮馥阗阗，管化石兮洞刳天。翘修钐兮掉芜殳，
灵巫讠累兮舞颙干。荐天鱼孝兮酒阳泉，献水芸兮饭霜秈，
与太灵兮千万年。
句
卢传霖（宋代）

寒乡只顾春来早，暖日暄风尽荡摩。
汩罗
翁万达（明代）

佞臣有口自纵横，直道何须抱不平。身葬江鱼悲楚客，草连春渚总骚情。

居人指点行吟处，清夜时闻佩玉声。剩有幽兰杂芳芷，至今偏向泽边生。
凤凰台怪和歌四首
佚名（唐代）

深闺闲锁难成梦，那得同衾共绣床。

一自与郎江上别，霜天更自觉宵长。

愁听黄莺唤友声，空闺曙色梦初成。

窗间总有花笺纸，难寄妾心字字明。

寂静璇闺度岁年，并头莲叶又如钱。

愁人独处那堪此，安得君来独枕眠。

卧病匡床香屡添，夜深犹有一丝烟。

怀君无计能成梦，更恨砧声到枕边。
念奴娇（梅）
赵长卿（宋代）

水边篱落独横枝，冉冉风烟岑寂。踏雪寻芳村路永，竹屋西头遥识。蕙草香销，小桃红未，醉眼惊春色。离愁何处，断肠无限陈迹。

憔悴素脸朱唇，天寒日暮，倚阑干无力，岁晚天涯驿使远，难寄江南消息。自笑平生，怜清惜淡，故园曾亲植。百花虽好，问还有恁标格。
夜
杜甫（唐代）

绝岸风威动，寒房烛影微。
岭猿霜外宿，江鸟夜深飞。
独坐亲雄剑，哀歌叹短衣。
烟尘绕阊阖，白首壮心违。
庆清朝 山寺观梅
屈秉筠（清代）

云拂衣轻，风梳鬓薄，香来古佛龛中。清寒一片，■檀和气交融。

此地谁横铁笛，寻春唤醒玉虬龙。闲凝伫，四围冷翠，裹住芳丛。

是画是诗是梦，恰凭栏闲想，雪意朦胧。罗浮世界，前身蝴蝶曾逢。

归鸟不知倦去，夕阳斜贮一山空。飞楼峭，众峰争赴，袖底玲珑。
拟古
戴敦元（清代）

少小慕远游，偶与神仙遇。蓬莱水清浅，无梁径飞渡。

暧暧云际居，楼阁森无数。双成吹瑶笙，餐我五色露。

导我谒群真，玉京容小住。上拍洪厓肩，下蹑王乔屦。

顾盼意自豪，鍊景期久驻。慧业岂后人，仙骨惜未具。

海风浮空来，三山忽迷误。一落万丈强，咫尺尘沙路。

天上与人间，宿梦蘧然寤。灵药终何存，忽忽岁云暮。

独坐有所思，抑郁将谁诉。回头谢世人，那得知其故。
嵩山十二首·一峻极寺
欧阳修（宋代）

路入石门见，苍苍深霞间。
云生石砌润，木老天风寒。
客来依返照，徙倚听山蝉。
题刘子远春风堂
杨万里（宋代）

艮斋先生门下士，寒星向晓今余几。
春风堂上刘更生，十年桂山问奇字。
艮斋正脉谁真传，更生得髓仍得肝。
春风卷著两袖里，放出搏扶天地间。
百年歌十首 其七
陆机（魏晋）

七十时。精爽颇损膂力愆。清水明镜不欲观。临乐对酒转无欢。

揽形修发独长叹。
吊严陵
李甲（宋代）

蕙兰香泛，孤屿潮平，惊鸥散雪。迤逦点破，澄江秋色。瞑霭向敛，疏雨乍收，染出蓝峰千尺。渔舍孤烟锁寒碛。画鹢翠帆旋解，轻舣晴霞岸侧。正念往悲酸，忆乡惨切。何处引羌笛。

追惜。当时富春佳地，严光钓址空遗迹。华星沈后，扁舟泛去，萧洒闲名图籍。离觞吊终寓目，意断魂消泪滴。渐洞天晚，回首暮云千古碧。
解嘲
李俊民（金朝）

尊前共醉泼醅香，下马谁家白面郎。见说千金能买笑，老夫那得一钱囊。
过玉山东三塘五首
杨万里（宋代）

身行衢信两中间，夹路尖峰面面寒。
只道秋山似春笋，不知春笋似秋山。
观陆士龙作顾彦先妇答夫二首有感韵
戴复古（宋代）

鼠璞窃美名，冠玉假外观。
良人夸意气，下妾愁岁晏。
念君始行迈，雪岭梅初粲。
春风桃已红，光阴等飞弹。
相思果如何，金环宽玉腕。
昔为连理枝，今作抟沙散。
惜哉牛与女，脉脉阻河汉。
特栖良独难，守坚只自赞。
双剑几时合，寄声问华焕。
勿听五羊歌，富贵忘贫贱。
拟古 其五
王拯（清代）

老夫亡其妻，穷嫠又失子。常时系心骨，宛转相弃委。

玉雪谁家儿，保身荆棘里。天明迷道路，霜雪惨肌体。

道逢佩犊人，顾盼忽生喜。呼儿予生马，顾使执鞭箠。

弱者遗草间，强斯逐鞬弭。饥肠肝人肉，变作虎狼子。

朝闻破官军，十百踏其垒。暮夷何城阙，屠割到婴姼。

男儿少方壮，猛气敌虎兕。强梁习童惛，喑哑孰当抵。

可怜州家军，疲老日转徙。经年缺粮糈，骨立久销髓。

残躯不能战，剽掠又轻驶。问军胡为然，求缓须臾耳。

饥寒与御夺，作计乃均死。谁能如楚尹，戮一贯三耳。
以灵寿杖寄汪内翰
朱翌（宋代）

一枝灵木坚多节，千里逢人寄永州。
赐出汉宫尊子夏，封当大县庆邳侯。
衡山云散迎归骑，湘浦春晴更顺流。
欲往从公无羽翼，请携上座别愚丘。
偈颂六十八首
释法薰（宋代）

网细鱼稠，药多病甚。
棒喝交驰，一品二品。
山僧恁麽逞驴唇，痴客徒劳劝主人。
景祐以后乐章六首 其六 酌献用《昌安》。
郊庙朝会歌辞（宋代）

内辅先猷，夙昭壶则。保祐之劳，慈惠其德。荣养有终，芳风无极。

享献閟宫，载怀悽恻。
句
钱惟演（宋代）

卷衲城钟断，搘筇岳雨寒。
刘澹斋求米船谩赋二绝 其二
陆文圭（元代）

灵宝生平爱虎头，每傍战舰系轻舟。晚无书画真无益，洗手莫嫌寒具油。
和文与可洋州园亭三十咏 冰池
苏辙（宋代）

水深冰亦厚，滉荡铺寒玉。
好在水中鱼，何愁池上鹜。
次罗绣衣坠马伤足韵 其一
钟芳（明代）

进止无心任所经，等闲骢马蹶朝行。夷途得险天终昧，痛定思危梦亦惊。

几处弦歌虚月色，一春花柳阁风情。投闲欲觅飞升术，捷径惟应问曲生。
将从雁代返岭南留别程周量 其八
屈大均（明代）

罗浮双岳峙，一半是蓬莱。风雨时离合，波潮若往回。

宁无蝴蝶洞，不及凤凰台。文献曲江后，须君接武来。
偕剡中诸友游明心寺
刘黻（宋代）

一春风雨掩柴扉，今日相羊竟晚晖。
山远从谁寻古迹，水高何处认渔矶。
衣冠揖逊禽鱼悦，觞咏流行草树馡。
共出戴公亭下路，邑人疑是舞雩归。
小诗柬道传觅花栽
程公许（宋代）

分我幽园花数栽，沧洲三径劚蒿莱。
殷勤雨露亲培植，小待春风共一杯。
花朝谭生载酒看梅
程嘉燧（明代）

仙侣移舟晚更邀，兴来东阁是今朝。
竹间老树苔花活，池上繁枝雨点消。
薄暝酒香延澒洞，嫩寒云白护岩峣。
回船秉烛何愁远，拂水崖当第五桥。
马兰峪即事
张之万（清代）

阴雨连宵喜放晴，山间小住有余清。汲泉瀹茗松枝火，买蟹供餐菊瓣羹。

稚子嬉游牵鼠至，贫家生计藉蜂营。今年是处犹丰乐，入夜还闻箫鼓声。
台山周咏道别五年因诗寄借韵以谢二首
王柏（宋代）

解后松斋日，曾知学共程。
心期千古远，世味一毛轻。
孰谓睽离久，犹垂故旧情。
何时风月夜，得共插文盟。
次前韵
苏辙（宋代）

闭门何所事，毛发日青青。
齿折登山屐，尘生贳酒瓶。
调心开贝登，救病读《难经》。
定起无人见，寒灯一点星。
鹧鸪天（九日双溪楼）
韩元吉（宋代）

不惜黄花插满头。花应却为老人羞。年年九日常拚醉，处处登高莫浪愁。

酬美景，驻清秋。绿橙香嫩酒初浮。多情雨后双溪水，红满斜阳自在流。
相逢行
周巽（元代）

渭北一相逢，停鞭驻玉骢。问君家何处，云在洛城东。

离家今几载，岁月如转蓬。话旧各倾倒，相看如梦中。

解貂秦楼里，尽醉酬知己。秦女扬清歌，霏霏启玉齿。

两脸桃花红，翠袖舞东风。斜晖转杨柳，新月上梧桐。

此会良可乐，倾壶思再酌。昨日见花开，今晨惜花落。

流景不再来，别离恨难裁。人生会面少，且覆手中杯。

明朝又分首，上马东西去。遥望秦关云，高连渭城树。
次韵曾侯分春亭
释德洪（宋代）

杖藜庭下花如海，红浪颠风急雨时。分得春归无著处，都将裁刻入新诗。
句
孙升（宋代）

更约与君三十载，北陵原上望残霞。
江郎山松歌
刘佳（清代）

青山突起三高峰，峰峰削出青芙蓉。云有仙灵觞其上，骖龙往往翔空濛。

偶然一龙夜蜕骨，化为千岁虬枝松。仙都窈窕秘奇玩，至今万叠云霞封。

何来草笠宛陵客，平地腾行轻绝迹。猱升玃走疾如飞，夜半山灵惊辟易。

苍龙局促不能翔，长縆一丈缚其脊。挥鞭驱驰下九天，崖石摧颓山魅泣。

舁与贵家置窗牖，主人矜惜得未有。我独一见心生怜，此意分明谁与剖。

由来神物非偶然，托地既高得天厚。此松如历几千年，岂复区区屑培塿。

尔曹不识造物心，坐使支离成老叟。呜呼尔松且勿悲，雷雨空山会有时。

群仙云中一招手，掉尾仍化苍龙飞。
兰史招饮酒楼，叠前韵 其一
丘逢甲（清代）

海山缥缈倚楼青，中有才人谢四溟。万里浮槎诗草富，一堂说四浪花腥。

如仙古劫惊龙汉，望帝春心怨鳖灵。休奏通天台上表，寄愁聊问酒旂星。
戊寅老人生旦
陈文蔚（宋代）

吾家本是田家子，其先世世居田里。
儿因逐食浪飘蓬，欲归无以供甘旨。
吾翁亦能某淡薄，日夕饭疏而饮水。
浑然质朴古人风，固应自有长生理。
筋骸虽老自康健，聪明少壮犹难比。
了无机械足怡神，不生嗜好强精髓。
人间可慕是荣华，人间可羡为豪侈。
荣华有似庭下花，芳菲之日知能几。
豪侈真如草头露，不能顷刻朝阳里。
谁知贫贱自安分，年年如此只如此。
吾乡自来丙山高，位当南极崔嵬起。
吾家门门对比山，算高欲与山同纪。
加之西邻与东舍，往往黄发皆儿齿。
酒熟长愿相招呼，一笑忘形相汝尔。
皇太子初出文华门百官笺贺
冯奕垣（明代）

曙色金门晓，晴熏玉烛和。星从前晃耀，海自幻澄波。

花簇黄麾仗，风清白玉珂。瑶枝佳气护，苍竹瑞烟过。

望阙三山迩，瞻云五色多。敬承开夏社，闻望并卷阿。

剑佩千官拥，衣冠万国罗。大明新日月，孔固旧山河。

方内均推戴，神灵总护呵。璇源流泽远，同咏太平歌。
酬程忠彦见寄 其一
黄裳（宋代）

新吟走长须，喜鹊鸣高枝。邂逅固有分，非人所能期。

对坐俯寒壁，得予尤相宜。
内阁孙侍郎生辰纪德
宋祁（宋代）

凤琯凝姑律，奎鉤诞佐臣。
祥标六蓬矢，家盛十朱轮。
变道齐成鲁，端朝甫及申。
禁中朝夕诲，帝右老成人。
遍读兰图字，多陪豹尾尘。
桓荣师自许，石建谨无伦。
振鹭飞逾洁，缁衣久更新。
铸贤今是冶，播物晚为钧。
胡广潭留菊，蒙庄树有椿。
奉公为寿祷，山立辅昌辰。
丹霞见灵照
释了惠（宋代）

当风鸦臭气，一个豆娘儿。
熏得行人走，冲爷皱断眉。
送信公还豫章分得十五咸
雪浪法师（明代）

朔风迎溯水，吹雪上寒岩。
怅别应千结，封题只半函。
香垆烟渐敛，湖口月初衔。
遥想章江外，钟声落夜帆。
十六观经颂·下品上生观第十六
释遵式（宋代）

若人虽不谤尊经，造众恶业无惭愧。
临终遇劝念弥陀，生彼十劫得初地。
桃源忆故人（和翁士秀）
曾协（宋代）

野亭问柳今朝试。更访小园开未。月下山横空际。两两修眉对。

骚人对此增高致。意入笔端清邃。投分周郎心醉。真解消人意。
和柯山玉上人三首 其一
林希逸（宋代）

身如孤鹤万缘空，吟得交情底许浓。我老学禅无长进，相逢却讲少陵宗。
即事
员兴宗（宋代）

我本不即世，世网以维之。
维之意何伤，俯仰百念衰。
清真寓天壤，诚尽复谁欺。
情忘物自遣，深虞未忘时。
平生寄笔墨，幽解{上四下各}自兹。
送僧游越
施肩吾（唐代）

麻衣年少雪为颜，却笑孤云未是闲。

此去若逢花柳月，栖禅莫向苎罗山。
赠陈扩秀才
彭汝砺（宋代）

原宪家无金玉储，生涯惟有一床书。众人清论谁知子，终日高谈谢起予。

叔夜未尝闻喜愠，伟容如不辨亲疏。丈夫当重功名计，天子重阍好曳裾。
寇涉沮而东蹑之不及
区怀瑞（明代）

炬云千万缕，来往若乘风。赤散渚宫北，青归沮水东。

侦流饮马去，窥垒语乌同。纵有遗俘在，何堪论战功。
岁寒亭
吕南公（宋代）

北风搔长林，万叶各穷屈。爱此清秀干，高寒色如一。

虽无化石验，自是后凋质。
翡翠
曹组（宋代）

窥鱼潜立小荷圆，照水飞鸣更碧鲜。
斗草人归寻坠翼，绮窗归去补花钿。
春日游读书山怀元遗山先生四首 其一
朱云骏（清代）

春烟澹欲流，禽声导客往。山行曲愈好，步窘势转上。

径断溪横桥，冰消水平掌。涧瀑悬山巅，尘襟快涤荡。

游历逮兹辰，传闻自畴曩。流风如可亲，对镜足欣赏。
折桂寺
戴复古（宋代）

拥鼻行吟上下廊，今宵又宿赞公房。
松摇夜半风声壮，桂染中秋月色香。
白石清泉喧笑语，深山大泽出文章。
当年罗汉寻归处，谁道天台是故乡。
新堤行借山长韵呈韦轩
王柏（宋代）

几年丽泽道方亭，别驾重来路竟成。
由是之焉知所止，安而行处坦然平。
疾徐先后将观礼，作屏经营岂为名。
万里修程今放步，胸中堠子自分明。
理菖蒲
洪咨夔（宋代）

朝删石上青之黄，暮摘镜裹黑之苍。
胸中多少冗荆棘，不翦不芸空过日。
君不见颜子一克已，曾参三省身，
每日低头矻矻自点检，何曾浪把外物劳精神。
嗟乎我犹未免为乡人。
曲游春·己卯岁元夕里中张灯殊盛而风雪阻之
黄之隽（清代）

醉与银花语，问一生几度，良夜圆月。况入新年，早驰情三五，闹蛾时节。

袅袅春如发。拖逗得、韶光明灭。怪东风、尽日吹人，扑上一衣寒雪。

怨煞，烟欺雨压。料弦管都休，灯事销歇。多少红裙，竞新妆初了，望晴愁滑。

窗底喁喁说。天甚事、阻人游屧。不晓败意东皇，可曾耳热。
夜过凌方弦山斋
盛鸣世（明代）

十里到孤村，柴门下夕曛。
霜铺平野月，钟断隔溪云。
病骨逢秋健，清言忘夜分。
自君多秘术，猿鹤渐成群。
捣练子 集句 其一 伤乱
杨慎（明代）

花亚朵，柳垂丝。楼上风和玉漏迟。春困苦多无处卖，日长惟与睡相宜。
与香山虚头陀
释慧空（宋代）

庵中有主从君住，无主外来俱得路。云烟眯目山碍膺，榛莽欺人溪涧怒。

看他本色住庵人，捏聚大千无一尘。自见泥牛斗入海，不记住来经几春。

头陀头陀休趁鬨，一世初无一炊梦。口边白醭未暇揩，谁能更乞诸方颂。

持来抛放烈焰中，归种香山芋与菘。蓦地钁头轻筑著，林间石虎吼天风。
次韵晁子与
王灼（宋代）

韩门今日有真传，兴起斯文四百年。
可惜飞龙卧荒枥，闲看翠翮落虚弦。
舟中客怀
江源（明代）

万里思归客，徘徊无所亲。浮沉千古事，凄断百年身。

冠冕通南极，江云暗北津。故园肠断处，万里未归人。
血书金刚经
释月涧（宋代）

娘生指上血一滴，染尽给孤园里花。三十二枝春盎盎，不知香蔼几恒沙。
舟行用卢方伯莘老韵 其十
霍与瑕（明代）

条风故清淑，未用蒲葵扇。击楫歌沧浪，落花随片片。
送马编修还明州
张昱（元代）

当年文采动京城，尽说江南马长卿。青史可怜成绝笔，白头相见重关情。

内湖柳色春仍好，小院斜阳晚更明。门外画船堪载酒，玉杯尽向故人倾。
长安道中怅然作三首
宋祁（宋代）

城阙今安在，关河昔所凭。
种祠秦故畦，抔土汉诸陵。
花树圆排荠，楼云淡引缯。
南山不改色，千古恨相仍。
之官过赣滩 其二
徐鹿卿（宋代）

滩声嘈杂怒轰雷，顽石参差拨不开。行客尽言滩路崄，谁教君向崄中来。
题临江郭君季韩文卷
刘克庄（宋代）

二刘三孔萧条久，直至君家擅俊声。
挥麈旧曾参宿老，吹篪蚤合和诸兄。
怪来度度观诗好，闻说人人有集行。
欲荐子虚无气力，津亭折柳若为情。
彭门书事寄少游 其一
释道潜（宋代）

我思君处君思我，此语由来自谪仙。欲借野人传纸尾，待凭新雁寄辽天。
书感
陆游（宋代）

襁负客淮颍，髧髦逢乱离。
中原遂乖隔，北望每伤悲。
泛渭题新赋，游嵩续旧诗。
死生虽异世，此意未应移。
客有见过者既去喟然有作
陆游（宋代）

永日安耕钓，余年迫耄期。
研朱点周易，饮酒和陶诗。
带箭归飞鹤，榰床不瞑龟。
此生君看取，死是出门时。
和子瞻泗州僧伽塔
苏辙（宋代）

清淮浊汴争强雄，龟山下閟支祁宫。
高秋水来无远近，荡灭洲渚乘城墉。
千艘衔尾谁复惜，万人雨泣哀将穷。
城中古塔高百尺，下有蜕骨黄金容。
蛟龙百怪不敢近，回风倒浪归无踪。
越商胡贾岂知道，脱身献宝酬元功。
至人已立万物表，劫火仅置毛孔中。
区区淮汴亦何有，一挹可注沧溟东。
胡为尚与水族较，时出变怪惊愚聋。
于乎此意不可诘，仰观飞栱凌晴空。
新秋霁后晚眺怀先公
齐己（唐代）

雨霁湘楚晚，水凉天亦澄。山中应解夏，渡口有行僧。

鸟列沧洲队，云排碧落层。孤峰磬声绝，一点石龛灯。
颂古四十四首
释法泰（宋代）

对一说，五教三乘尽该摄。
龙宫海藏任纵横，水底泥牛吞却月。
陌上桑
乐府诗集（两汉）

日出东南隅，照我秦氏楼。秦氏有好女，自名为罗敷。罗敷喜蚕桑，采桑城南隅。青丝为笼系，桂枝为笼钩。头上倭堕髻，耳中明月珠。缃绮为下裙，紫绮为上襦。行者见罗敷，下担捋髭须。少年见罗敷，脱帽著帩头。耕者忘其犁，锄者忘其锄。来归相怨怒，但坐观罗敷。(喜蚕桑 一作：善蚕桑)

使君从南来，五马立踟蹰。使君遣吏往，问是谁家姝？“秦氏有好女，自名为罗敷。”“罗敷年几何？”“二十尚不足，十五颇有余”。使君谢罗敷：“宁可共载不？”罗敷前致辞：“使君一何愚！使君自有妇，罗敷自有夫！”

“东方千余骑，夫婿居上头。何用识夫婿？白马从骊驹，青丝系马尾，黄金络马头；腰中鹿卢剑，可值千万余。十五府小吏，二十朝大夫，三十侍中郎，四十专城居。为人洁白晰，鬑鬑颇有须。盈盈公府步，冉冉府中趋。坐中数千人，皆言夫婿殊。”(白皙 一作：白晰)
复回省城待报幽中书怀 其一
郑岳（明代）

重门昼深扃，蔓草没行迹。旧侣何寥寥，危途转相逼。

计功获深酬，蹁跹图远适。诎辱甘予愚，谁为世道惜。
南归诗十九首 其二 闻警
李流芳（明代）

不眠苦夜永，待旦情徬徨。传闻虏渡河，羽书达明光。

前锋已陷敌，大将堕马亡。健卒三万人，一朝血沙场。

孤城若累卵，覆车且相望。天子为动色，群议纷蜩螗。

司马出守边，元戎将启行。当时画战守，经抚何参商。

曾闻右战者，未战已仆僵。至今庙堂间，莫知谁否臧。

嗟余孱书生，隐忧岂敢忘。十年策不售，何由叫阖阊。

委贽未分明，幸可商行藏。一命亦致身，将母或不遑。

促装招吾友，归耕烟水乡。
游霖落山杂诗二首 其二
王恽（元代）

滴乳岩前挂瀑流，青林飞洒动高秋。玉龙跃入青冥去，堆叠苍烟万壑愁。
吴子夜四时懊歌 其十三
邓云霄（明代）

南雪不到地，著树斗琼花。正是可怜色，儿童休打鸦。
谢刘致中瓜二首
刘子翚（宋代）

病翁痴绝端可笑，文墨骫骳谁得称。
故人分甘聊尔耳，更向诗流说我能。
浯溪中兴颂碑
王之望（宋代）

蜀日既衰洛日亡，前星灵武腾光芒。
元功百战两京复，万里阿瞒归故乡。
干戈纷纷遍四海，浯碑已立湘江旁。
太师艰难喜粗定，作此大字龙鸾翔。
纸摹缣搨四百载，家家传宝逾琳琅。
唐文中世未变古，燕许偶俪为班扬。
次山之文可也简，此颂未追周鲁商。
禄山滔天等穷浇，春秋之法诛无将。
骋兵二字斥边将，此语岂足惩奸强。
末篇三章颇辞费，笔力不复能铿锵。
磨崖勒铭亦何有，反复自赞乃尔详。
向来各人过许与，举世附和无雌黄。
淮西仆碑无墨客，惜哉不得逢锺王。
水调歌头 乙卯高阳寒食，次γ夫韵
蔡松年（宋代）

寒食少天色，花柳各春风。身闲胜日，都在花影酒垆中。秀野碧胜西畔，独有斗南温软，雪阵暖轻红。欲办酬春句，谁唤好情?。世间物，无一点，似情浓。心期偶得，一念千动莫形容。好在轻烟暮雨，只有西厢红树，曾见月朦胧。醉眼尽空碧，风袖障归鸿。
题马麟亭台图卷
宋高宗（宋代）

后院深沉景物幽，奇花名卉弄春柔。
翠华经岁无游幸，多少亭台废不修。
屋漏
谈经正（清代）

茅堂亦已朽，霪雨更相延。菌耳生颓栋，苔衣上古椽。

移床如避地，欹枕自窥天。陋巷栖迟日，萧条恐未然。
浪淘沙
白居易（唐代）

一泊沙来一泊去，
一重浪灭一重生。
相搅相淘无歇日，
会教东海一时平。
和许宰寓武邑赓杨丞靖安八咏
舒邦佐（宋代）

里巷缲车日日忙，今年又喜熟蚕桑。
公家无欠私家乐，细葛含风翦更长。
秋夜会宿李永宅忆江南旧游
耿湋（唐代）

偶宿俱南客，相看喜尽归。湖山话不极，岁月念空违。

子夜高梧冷，秋阴远漏微。那无此良会，惜在谢家稀。
十二连桥 其二
陈启佑（清代）

一镜平开映远天，草荔青共麦苗妍。若非帆影来烟外，错认沙湖作水田。
北垞
曾几（宋代）

不谓蕞尔邦，有此岿然宅。
江山自比邻，风月相主客。
蔡光禄蕙清竹屋对床图
姚燮（清代）

远道归来卧旧庐，可怜梦似客中孤。昔年荒榻一檠在，入夜悲风万竹呼。

瘴海云昏惟断雁，冰天月晓复啼乌。应知悔煞轻离别，枕上吟心共泪枯。
忆秦娥
王微(明代)（明代）

多情月，偷云出照无情别。无情别，清辉无奈，暂圆常缺。
伤心好别西湖说，湖光如梦湖流咽。湖流咽，离愁灯畔，乍明还灭。
雪中以独钓寒江雪分韵得独字
韩元吉（宋代）

常年待三白，此语未免俗。
谁言岁将徂，一雪自云足。
魃妖与疠鬼，不待巫茢逐。
初喜没马足，还惊上牛目。
三日雪不休，冰澌被茆屋。
我贫固无事，尚赋一囊粟。
长饥望年登，政恐麦不宿。
又同赏落梅二首 其一
郭祥正（宋代）

江梅千片惜离披，更向风前把一卮。冷艳不辞今日舞，清香还是隔年期。

客经易水忘归处，云倚巫山欲散时。安得不吟仍不饮，满头华发拟何为。
与客饮乾明寺东古梅下
陈天麟（宋代）

寥寥耆旧尽，欣欣花木新。
十梅亦老矣，手植知何人。
不种官路傍，社栎同百春。
想当太平时，来者纷蹄轮。
我来几世后，寻芳披棘榛。
众枝叠玉蕊，光风卷香尘。
坐客稍稍醉，坠英欲成茵。
老圃亦后来，始园从谁询。
渊明饮松下，故事良可遵。
饮散弃花去，明日迹已陈。
既为谊夫赋坟庐诗乃蒙和韵再成十首为谢兼简
郭印（宋代）

相逢无间隔，万里一天风。
与子元同姓，何劳问祖翁。
送杨志行赴徽州教授
仇远（元代）

峨峨紫阳山，翼翼素王宫。
中藏朱子书，颇有邹鲁风。
在昔三十年，我尝游其中。
一溪练带如，环以千翠峰。
朝岚与夕霏，四景日不同。
惜哉屐齿折，我舟遽云东。
子今振木铎，出为斯文宗。
诸生列馆下，待问如撞钟。
明经别同异，析理开愚蒙。
独坐三鱣堂，教思传无穷。
庠序足真乐，诗书有近功。
行当自此升，岂曰难为容。
平生韩孟交，云龙阻相从。
愿言寿道体，有书附鳞鸿。
宜春东湖呈赵使君
戴复古（宋代）

东园有佳趣，五马共登临。
介石见古意，月台延赏心。
虽然近城郭，元不远山林。
能使一州润，秀江秋水深。
苔钱
林鸿（明代）

莓苔雨过似钱匀，万点沿阶翠晕新。陶铸每凭风雨力，似怜野客太清贫。
万年欢 答于畏之
曹溶（明代）

变态难穷，炫游人、碧翁能造炎雪。况值悲凉节候，壮怀宜发。

箧里枫天似镜，叹一线、图书遥绝。金鞭亸、紫陌轻裘，少年多恨无骨。

唾壶声残且歇。论高阳栗里，英气无别。厝火乾坤，旧是痛哭中物。

招向家山隐处，赤脚踏、层冰无袜。遨游快、摆落纤尘，珊瑚枝上撑月。
次程帅劝农和陶诗韵
陈造（宋代）

我官于房，庸谂房民。
是腹枵然，惟贮一真。
服事告工，以成以因。
雄也言之，参天以人。
燥之润之，是有黍稷。
天下竟刈，物岂自植。
系人之力，温饱稼穑。
惟蚕而衣，如稼而食。
盍槌于家，盍桑于陆。
饲眠后先，如族昭穆。
爰缲爰织，如寇之逐。
悠悠玩日，迄莫归宿。
孰溉不车，曾不计久。
孰视槁乾，徒用播耦。
吴丰楚约，谁非朕亩。
穗斯繭斯，均措厥手。
彼多其储，汝则易匮。
效劳计工，宁终不冀。
蹀躞十驾，与骥一至。
枵中赤立，吾代尔愧。
吏职民忧，无庸汝鄙。
农以济学，繄吾素履。
岂曰多言，率遵前轨。
教诏顺从，庶或兼美。
宫词一百首
岳珂（宋代）

群才错落汇征初，犹是仁皇四世储。
履坦幽人已逢吉，更无学术自荆舒。
楼上偶成
滕岑（宋代）

高阁前依柳，幽窗下见池。
废书凡累日，倚槛独多时。
谷暖花开遍，山长鸟去迟。
千穷坐一拙，元自不关诗。
光泽朱君挽词四首
林亦之（宋代）

诸老萧萧似卷尘，不堪再见素旌新。
白头县尉笭箵浦，夜雨寒窗是旧人。
得庭佐岩夫二弟二书
彭汝砺（宋代）

十年翰墨共萤窗，万里忧勤鬓欲桩。薄宦鹿埃寄南国，归心日欲度重江。

春风喜咏棠阴秀，欲月愁看雁影双。病眼相望劳不彻，书来聊得此心降。
咏潇湘八景各一首·远浦归帆
刘克庄（宋代）

极目无边际，惟天与水连。
烟中帆几点，若个是君船。
蜀国偶题
钱珝（唐代）

忽忆明皇西幸时，暗伤潜恨竟谁知。

佩兰应语宫臣道，莫向金盘进荔枝。
失调名
秦湛（宋代）

藕叶清香胜花气。
春夜辞
宋璲（明代）

春閤凝温翠云绕，五色流苏垂袅袅。
美人自脱玉花钿，子帐香袅绿衣鸟。
铜凫漏声夜初堕，红晕摇晴燃蜡火。
欲寄相思无鲤鱼，月色梨花愁朵朵。
谩将软带结同心，开帘微步秋千阴。
芳眠未稳鸳鸯枕，早树重重啼翠禽。
周世宗
王十朋（宋代）

高平决战破刘旻，北取三关速若神。大业未成天命改，殿前点检是真人。
送居政禅者游庐阜
邹浩（宋代）

拄杖横担得自由，冷云飞雪下南州。殷勤要识庐山面，五老峰前一举头。
挽丘景南
陆文圭（元代）

紫荆庭下列三株，十五年中次第枯。
馀庆后来英俊有，老成先辈典刊无。
每怀素志甘瓢饮，不觉长身要杖扶。
头白少公门下客，酸风吹咏渍畏涂。
赠稚禅师
卢仝（唐代）

春风满禅院，师独坐南轩。万化见中尽，始觉静性尊。

我来契平生，目击道自存。与师不动游，游此无迹门。
郴江百咏并序·开福寺
阮阅（宋代）

郴江东畔小禅林，谁见当年地布金。
夜磬一敲僧定出，水声东去月西沉。
郡檄子肃检视旱田以诗寄之
赵蕃（宋代）

是邦且熟无多收，况于水旱相为忧。
使君奏课避非实，檄公按视临田畴。
民闻公来相告语，活国忧民公自许。
平时爱我如恐伤，今胡不能为轻赋。
人生衣食固有端，作苦宁敢求自安。
分当戮力给公上，何意年岁逢艰难。
吾君德盛过文景，诏书屡下民惟省。
公其为我谢使君，考虽下下民安枕。
念奴娇（武夷咏梅）
刘清夫（宋代）

乱山深处，见寒梅一朵，皎然如雪。的皪妍姿羞半吐，斜映小窗幽绝。玉染香腮，酥凝冷艳、容态天然别。故人虽远，对花谁肯轻折。

疑是姑射神仙，幔亭宴罢，迤逦停遥节。爱此溪山供秀润，饱玩洞天风月。万古丛中，百花头上，谁与争高洁。粗桃俗李，不须连夜催发。
偈颂二百零五首
释正觉（宋代）

劫火炎炎是事灰，劫空空处有灵台。
更无妍丑成痕垢，妍丑俱从个里来。
恭和御制赐朝鲜琉球安南诸国使臣诗
阮偍（清代）

九十韶光甫二旬，灵园莺燕报春频。星驰轮辔趋行殿，云集衣冠拜圣人。

仰见英君德得寿，可知天命敬惟亲。金章玉席洪恩浃，泸伞难酬顶踵仁。
二郎神 饮李氏康乐园展重阳作，用汤恢韵
杨玉衔（清代）

翠微径仄，怯鬓白、被风飘影。念橘柚新阴，枌榆旧社，门掩裙裾客冷。

比似侯爪将军树，勿误认、文园秋病。喜百果缀星，千花扶路，如临天镜。

重省。衔杯笑语，云浓液凝。识棨戟门庭，邯郸客枕，先被流莺唤醒。

松菊三休，茱萸再醉，犹是龙山风景。人解道，檀锁雕笼鹇放，一帘尘静。
南乡子·直柱倚冰弦
高观国（宋代）

直柱倚冰弦。曾见胡儿马上弹。
却笑琵琶风韵古，溅溅。想像湘妃水一帘。

塞恨曲中传。两折琴丝费玉纤。
不似江南风月好，厌厌。拍手齐看舞袖边。
鹊桥仙
韦骧（宋代）

岁华将暮，寒林萧索，极目冻云垂地。官梅忽见一枝芳，便顿觉、新春情味。

小筵开处，歌喉清婉，舞态蹁跹争媚。沈腰潘鬓两休论，共举白、何须惜醉。
玉山书画楼口占
柯九思（元代）

红颜欲醉倚高楼，玉管声中桂子秋。如此江山不归去，冷云风急卧扁舟。
五杂俎 其一
黄谏（明代）

五杂俎，乖空霓。往复还，武陵溪。不得已，守空闺。
偈颂一百二十三首
释崇岳（宋代）

入得冶父门，不避冶父剑。
剑下蓦翻身，为君通一线。
吃底劈胸拳，透底生铁面。
莫怪粗粝藜，方便没方便。
送祢郎中
王维（唐代）

东郊春草色，驱马去悠悠。况复乡山外，猿啼湘水流。

岛夷传露乡，江馆候鸣驺。卉服为诸吏，珠官拜本州。

孤莺吟远墅，野杏发山邮。早晚方归奏，南中才忌秋。
取清苦廉正为韵课四古风呈漕使苏叔子 其二
曾丰（宋代）

释家吾业根，大者名曰苦。吾儒视苦海，翻不翅乐土。

毳行禹安之，瓢饮颜得所。三苏穷始荣，更有孙似祖。
月涧惠砚滴梅脑 其二
许棐（宋代）

踏雪寻梅兴未偿，衣襟赖有隔年香。铜更更炷冰花脑，不到孤山也不妨。
九月府堂诸公相携登横翠楼
傅圭（明代）

街头风雨报重阳，菊正芳菲酒正香。横翠客来开晚霁，莲池月出漾天光。

尘消西接青山近，霜冷南飞白雁忙。此日放怀君莫讶，牛山曾笑泪沾裳。
读秦纪七绝
刘克庄（宋代）

通国无人敢挟书，峄山碑自篆虫鱼。
至今览者赏奇古，先汉文章已不如。
郭中山居
方干（唐代）

莫见一瓢离树上，犹须四壁在林间。沈吟不寐先闻角，

屈曲登高自有山。溅石迸泉听未足，亚窗红果卧堪攀。

公卿若便遗名姓，却与禽鱼作往还。
发湘潭驿寄府公
刘克庄（宋代）

走本山中人，感激趋燕台。
谬辱弓旌招，愧乏谋议陪。
先生如春弓，盎然嘘陈荄。
晓入开玉帐，夕话扃铃斋。
下榻惊一府，撰杖穷千崖。
岂曰君畜伋，实惟子视回。
岁晚谋北辕，凄其难为怀。
欲言先菀结，既决犹徘徊。
是日戒行李，送者皆邹枚。
兵厨遗珍饷，祖席罗宝钗。
下令许卜夜，宁畏街鼓催。
诘旦枉牙纛，山宁陈金罍。
都人如堵墙，谓我何荣哉。
未闻从事去，亲致元戎来。
缱绻谈至夜，霜月照露苔。
长跪抱马足，离绪焉能裁。
丽谯落天杪，怅望空倚桅。
昔人死知己，骨朽名有埋。
公有管乐姿，愚非温石才。
他时倘后凋，安敢忘栽培。
游南涧寺，寺乃唐节度使王审知所建
范梈（元代）

闽山东面启松门，梯石层层见梵尊。题表尚存唐节镇，地图浑似洛林园。

亭因聚远开幽径，栈至临危出小轩。最是跻攀宜健步，病身无羽亦飞鶱。
金山
汪元量（宋代）

杨柳隄边看渡船，金山山上访金仙。
一江风起尘扬海，两岸潮来浪拍天。
龙化老人频问法，狐为少妇窃听禅。
此机何与书生事，且借方床熟昼眠。
秋来久不作诗书所感
周紫芝（宋代）

雨蹙江涛壮，天含暮霭低。年华添老色，风物似年时。

富贵浑无念，情怀不到诗。度秋无一语，已是俗人为。
春思
赵孟頫（元代）

春柳黄如鹅，春风扬绿波。美人在何许，忽若阻山阿。

攀条弄白日，常恐岁蹉跎。怀思郁不舒，佳期将奈何。

良辰难骤得，临风空浩歌。
郢中
汪遵（唐代）

莫言白雪少人听，高调都难称俗情。

不是楚词询宋玉，巴歌犹掩绕梁声。
咏神京八景 其六 蓟门飞雨
陈孚（元代）

黑云如鸦涨川谷，雷踊电跃风折木。半天万点卷海来，森森映窗如银竹。

凤城无数笙歌楼，珠帘半捲西山秋。谁怜羁客家万里，一灯孤拥寒衾愁。
颂古一○一首
释子淳（宋代）

玄微及尽本翛然，若谓渠閒万八千。
月印澄江鱼不见，钓人何必更抛筌。
奉酬于中丞使君郡斋卧病见示一首
皎然（唐代）

宿昔祖师教，了空无不可。枯槁未死身，理心寄行坐。

仁公施春令，和风来泽我。生成一草木，大道无负荷。

论入空王室，明月开心胸。性起妙不染，心行寂无踪。

若非禅中侣，君为雷次宗。比闻朝端名，今贻郡斋作。

真思凝瑶瑟，高情属云鹤。抉得骊龙珠，光彩曜掌握。

若作诗中友，君为谢康乐。盘薄西山气，贮在君子衿。

澄澹秋水影，用为字人心。群物如凫鹥，游翱爱清深。

格居第一品，高步凌前躅。精义究天人，四坐听不足。

伊昔柳太守，曾赏汀洲蘋.如何五百年，重见江南春。

公每省往事，咏歌怀昔辰。以兹得高卧，任物化自淳。

还因访禅隐，知有雪山人。
仙吕·寄生草·闲评
佚名（元代）

问甚么虚名利，管甚么闲是非。想着他击珊瑚列锦帐石崇势，想不如卸罗襕纳象简张良退，学取他枕清风铺明月陈抟睡。看了那吴山青似越山青，不如今朝醉了明朝醉。
争闲气，使见识，赤壁山正中周郎计，乌江岸枉费重瞳力，马嵬坡空洒明皇泪。前人勋业后人看，不如今朝醉了明朝醉。
登六和塔
洪震煊（清代）

七级镇江干，凌空一倚阑。月垂沧海阔，想结暮云寒。

古越凭遥指，秋潮入壮观。客星高可接，将去问严滩。
早行示同舟
赵蕃（宋代）

了了晴山见，纷纷宿雾空。
樵归妇腰斧，渔罢叟收筒。
但取登临适，何须吟啸工。
平生钓台路，明日与君同。
元素僻在草野群盗纵横久不得问新作鼎来喜次其韵三首 其三
周紫芝（宋代）

近闻君隐处，茅屋带平林。但可占鸣犊，谁能黜展禽。

书应丛净几，尘已暗横簪。杖策终随子，云山上百寻。
和陶诗二首 其一
桂彦良（明代）

蛟龙作云雨，蜉蝣出以阴。小大各有适，胡然愁予襟。

架插千卷书，壁挂无弦琴。希贤复希圣，视古犹视今。

所贵生世间，动止为人钦。有琴莫厌弹，有酒莫厌斟。

穷居见高节，寡和乃希音。谁能言嗫嚅，强颜随冠簪。

子云媚新室，立言徒艰深。
题户诗
唐末僧（唐代）

枕有思乡泪，门无问疾人。尘埋床下履，风动架头巾。
游建康碧瑶洞
万俟绍之（宋代）

洞口筼筜几百竿，洞深襟袂易生寒。鹿眠桃坞春常在，鹤唳松梢夜未阑。

瓦鼎香腾秋雾薄，石盘棋撒晓星残。道人许换尘凡骨，同向坛前说炼丹。
乾明节祝圣寿
四锡（宋代）

河朔虽云近帝乡，时逢庆诞祝君王。
身心常在三清路，晓夕先装一炷香。
圣寿如山随地久，恩光似日与天长。
微臣所贵无他物，唯献新譸十九章。
夷狄之孝十首·沙陀阿跌光进
林同（宋代）

三年不归寝，至性切於亲。
不信沙陀种，还生如此人。
云松轩杂韵六首寄呈轩中诸君子 其三
刘崧（元代）

引泉近注白云根，斸地新成翠竹园。为惜苔痕斜贴石，爱因松树特开门。
偶成
叶茵（宋代）

世事如今不可知，相逢茶罢且吟诗。
无风古鼎香烟直，未午空吟树影迟。
袖手好看棋胜败，论心休问酒醇醨。
谋居恰与松江近，斫脍羹莼渐及时。
宋迪作八境绝妙人谓之无声句演上人戏余曰道人能作有声画乎因为之各赋一首 江天暮雪
释德洪（宋代）

泼墨云浓归鸟灭，魂清忽作江天雪。一川秀发浩零乱，万树无声寒妥帖。

孤舟卧听打窗扉，起看宵晴月正晖。忽惊尽卷青山去，更觉重携春色归。
送保定张员外
宋祁（宋代）

倾座仙风冠颍奇，枳鸾移调位犹卑。
兰薰夕膳三林案，草妬春犹一采丝。
烟戍星残低序雁，陇天云断送歌骊。
报成结课行堪待，慰荐连章达帝帷。
辛丑岁暮三首
戴复古（宋代）

腊尽无多日，吾生有几年。
老于人事懒，贫觉世情偏。
独枕江湖梦，闭门风雪天。
三杯动诗兴，得句落梅边。
书寺中所见四首 其四
张耒（宋代）

闲里光阴最好，病多谈笑无多。梦幻世间种种，楞枷卷里消磨。
临江仙·夜归临皋
苏轼（宋代）

夜饮东坡醒复醉，归来仿佛三更。家童鼻息已雷鸣。敲门都不应，倚杖听江声。
长恨此身非我有，何时忘却营营。夜阑风静縠纹平。小舟从此逝，江海寄余生。(余 一作：馀)
次雪峰二小诗韵
朱松（宋代）

同参卷裓卧云根，倒屣相迎月下门。
大耳识君游戏处，不应觅酒向前村。
题绛帐图
韩驹（宋代）

岂有青云士，而居绛帐间。诸生独何事，不上会稽山。
偕指月云岸一晓访顾茂伦
行荃（清代）

云水才栖息，南林复送行。只因尔我意，互作主宾情。

远树迎风冷，虚舟载月明。已知寻梦趣，渡口暮烟横。
晚春客次偶吟
李中（五代）

暂驻征轮野店间，悠悠时节又春残。落花风急宿酲解，

芳草雨昏春梦寒。惭逐利名头易白，欲眠云水志犹难。

却怜村寺僧相引，闲上虚楼共倚栏。
余往汉上清修白鹿二老送至龙牙作此别之
释德洪（宋代）

因法相逢亦一时，云泉所至共娱嬉。怪君追送不辞远，知我从来未有期。

酝造离愁成独笑，欺凌秋色有新诗。阎浮掌上诃梨勒，去住休缠爱见悲。
伏读秀野刘丈閒居十五咏谨次高韵率易拜呈伏乞痛加绳削是所愿望 其四 拙政堂
朱熹（宋代）

骥足宁同曳尾龟，青山终是费心期。陶公归去有馀乐，潘令闲居不足追。

自笑十连非所慕，未应三径苦无资。明朝谩拥朱轮去，猿鹤咨嗟政尔为。
少年游 乙丑仲春题雁来红扇，一名老少年
姚华（清代）

老来渐解趁时宜。着意买胭脂。到眼新红，回头惨绿，一样少年时。

为是非花能耐久，霜径夕阳迟。去燕光阴，壮秋颜色，画里倩春知。
奉寄芜湖征局都曹
吕南公（宋代）

不见铜陵唱和翁，相望三度叹秋风。商量难得樽罍共，存问空烦简札通。

驴上阆仙邀苦思，草中田子建微功。明年官满当携手，未定韩郎耳便聋。
岁晏斋居次黎君醇韵 其一
傅敏功（明代）

暮色偏无赖，羁栖旅思深。积薪虚岁月，多病欲山林。

冉冉凄瑶草，悠悠掩素琴。所怜松柏意，不受雪霜侵。
寄别李儋
韦应物（唐代）

首戴惠文冠，心有决胜筹。翩翩四五骑，结束向并州。

名在相公四，丘山恩未酬。妻子不及顾，亲友安得留。

宿昔同文翰，交分共绸缪。忽枉别离札，涕泪一交流。

远郡卧残疾，凉气满西楼。想子临长路，时当淮海秋。
春日游隐居寺
许广渊（宋代）

荒村十里居人少，中有僧庐挂隐名。高阁截空霜月古，群山临槛竹风清。

潺潺鸣溜将心涤，艳艳新花共眼明。珍重肩吾能自适，尝招诗友避暄行。
东阁官梅十咏补遗 其二
金朝觐（清代）

竹树阴阴羃四郊，新晴刚见远山坳。东皇消息官衙早，几点新红出碧梢。
过大宗伯徐公留饮山池出所欢明童佐酒
王世贞（明代）

轻榕小舫受凉飔，正及东山行乐时。杨柳腰新宫傅宅，芙蓉客满卫军池。

朱颜不待餐云母，白苎亲调付雪儿。欢剧翻追少年事，射阳帆底对弹棋。
登谢眺楼
欧大任（明代）

南朝多出守，谁似谢宣城。宛水犹词藻，青山有姓名。

烟绵平楚远，练净大江清。更望新林浦，应伤去国情。
和之美舟行杂诗八首·都门路
司马光（宋代）

红尘书夜飞，车马古今迹。
独怜道傍柳，惨淡少颜色。
百结
许及之（宋代）

丁香从百结，恨只满东风。
未必愁能解，虚传酒有功。
海赋
木华（魏晋）

昔在帝妫，臣唐之代，天纲浡潏，为凋为瘵；洪涛澜汗，万里无际；长波涾??，迆涎八裔。于是乎禹也，乃铲临崖之阜陆，决陂潢而相沷。启龙门之岝??，垦陵峦而崭凿。群山既略，百川潜渫。泱漭澹泞，腾波赴势。江河既导，万穴俱流，掎拔五岳，竭涸九州。沥滴渗淫，荟蔚云雾，涓流泱瀼，莫不来注。

于廓灵海，长为委输。其为广也，其为怪也，宜其为大也。尔其为状也，则乃浟湙潋滟，浮天无岸；浺瀜沆瀁，渺?湠漫；波如连山，乍合乍散。嘘噏百川，洗涤淮汉；襄陵广舄，㶀㵧浩汗。

若乃大明㩠辔于金枢之穴，翔阳逸骇于扶桑之津。彯沙礐石，荡𩘻岛滨。于是鼓怒，溢浪扬浮，更相触搏，飞沫起涛。状如天轮，胶戾而激转；又似地轴，挺拔而争回。岑岺飞腾而反复，五岳鼓舞而相磓。𣽴濆沦而滀漯，郁沏迭而隆颓。盘盓激而成窟，𣺰𣶞滐而为魁。㴸泊柏而迆飏，磊匒匌而相豗。惊浪雷奔，骇水迸集；开合解会，瀼瀼湿湿；葩华踧沑，㴿泞潗㵫。

若乃霾曀潜销，莫振莫竦；轻尘不飞，纤萝不动；犹尚呀呷，馀波独涌；澎濞灪䃶，碨磊山垄。尔其枝岐潭瀹，渤荡成汜。乖蛮隔夷，回互万里。

若乃偏荒速告，王命急宣，飞骏鼓楫，泛海凌山。于是候劲风，揭百尺，维长绡，挂帆席；望涛远决，冏然鸟逝，鹬如惊凫之失侣，倏如六龙之所掣；一越三千，不终朝而济所届。

若其负秽临深，虚誓愆祈，则有海童邀路，马衔当蹊。天吴乍见而仿佛，蝄像暂晓而闪尸。群妖遘迕，眇䁘冶夷。决帆摧橦，戕风起恶。廓如灵变，惚怳幽暮。气似天霄，叆靅云步。䨹昱绝电，百色妖露。呵㗵掩郁，矆睒无度。飞涝相磢，激势相沏。崩云屑雨，浤浤汩汩。𧿒踔湛𤄶，沸溃渝溢。瀖泋濩渭，荡云沃日。

于是舟人渔子，徂南极东，或屑没于鼋鼍之穴，或挂罥于岑㟼之峰。或掣掣洩洩于裸人之国，或泛泛悠悠于黑齿之邦。或乃萍流而浮转，或因归风以自反。徒识观怪之多骇，乃不悟所历之近远。

尔其为大量也，则南澰朱崖，北洒天墟，东演析木，西薄青徐。经途瀴溟，万万有余。吐云霓，含鱼龙，隐鲲鳞，潜灵居。岂徒积太颠之宝贝，与随侯之明珠。将世之所收者常闻，所未名者若无。且希世之所闻，恶审其名？故可仿像其色，叆霼其形。

尔其水府之内，极深之庭，则有崇岛巨鳌，峌𡸣孤亭。擘洪波，指太清。竭磐石，栖百灵。飏凯风而南逝，广莫至而北征。其垠则有天琛水怪，鲛人之室。瑕石诡晖，鳞甲异质。

若乃云锦散文于沙汭之际，绫罗被光于螺蚌之节。繁采扬华，万色隐鲜。阳冰不冶，阴火潜然。熺炭重燔，吹烱九泉。朱𤒦绿烟，䁏眇蝉蜎。珊瑚琥珀，群产接连。车渠马瑙，全积如山。鱼则横海之鲸，突扤孤游；戛岩㟼，偃高涛，茹鳞甲，吞龙舟，噏波则洪涟踧蹜，吹涝则百川倒流。或乃蹭蹬穷波，陆死盐田，巨鳞插云，鬐鬣刺天，颅骨成岳，流膏为渊。若乃岩坻之隈，沙石之嵚；毛翼产鷇，剖卵成禽；凫雏离褷，鹤子淋渗。群飞侣浴，戏广浮深；翔雾连轩，洩洩淫淫；翻动成雷，扰翰为林；更相叫啸，诡色殊音。

若乃三光既清，天地融朗。不泛阳侯，乘蹻绝往；觌安期于蓬莱，见乔山之帝像。群仙缥眇，餐玉清涯。履阜乡之留舄，被羽翮之襂纚。翔天沼，戏穷溟；甄有形于无欲，永悠悠以长生。且其为器也，包乾之奥，括坤之区。惟神是宅，亦只是庐。何奇不有，何怪不储？芒芒积流，含形内虚。旷哉坎德，卑以自居；弘往纳来，以宗以都；品物类生，何有何无。
罗汉南公升堂颂二首
黄庭坚（宋代）

宝积拾得漏贯钱，古佛堂前狗尿天。
东山日出西山雨，露柱搥胸哭破船。
题从子伦写生芍药于玉山佳处
柯九思（元代）

九十春光事已非，翻阶红药尚天机。画工点染成生色，说与东君少待归。
送杨进士毕姻归姑苏
郑亮（宋代）

仙子承恩下赤霄，香风送上木兰桡。五云光动黄金榜，双凤声和碧玉箫。

石洞蟠桃开作锦，银河灵鹊驾成桥。归来莫恋春容好，整佩应期共早朝。
挽程枢密 其一
程珌（宋代）

厚德推吾党，脩名霭列绅。明经魁别幕，仗节聘殊邻。

南峤思良牧，西枢失重臣。龙原高冢在，千古卧麒麟。
幸江都作诗
杨广（隋代）

求归不得去，真成遭个春。
鸟声争劝酒，梅花笑杀人。
读唐诗
周南（宋代）

一日勾消两卷诗，趁心抄得是灯时。
隔窗一閧狂风雨，无数啁啾冻雀儿。
五日子刻立春
卫泾（宋代）

客中春到不知春，庭草青青入眼新。
对酒可无人作伴，照书却有雪为邻。
雕盘玉笋传生菜，宝胜金花锡近臣。
我已栖迟宁事事，有谁曾为叹长贫。
拟古咏河边枯树
长孙佐辅（唐代）

野火烧枝水洗根，数围孤树半心存。

应是无机承雨露，却将春色寄苔痕。
送外赴南京秋闱
倪凤瀛（清代）

秋风乍起鹿鸣时，曲唱骊驹酒两卮。满腹文章应有价，一身书剑别无随。

家中薪米烦侬计，路上寒暄要自知。麈巘棘闱须努力，期君高折桂林枝。
送刘先辈恕
刘敞（宋代）

关东少年西入都，诸老先生惊不如。射策遂为天下选，限年却就里中居。

豫章固起秋毫末，千里方从跬步初。会见高明成伟器，不忧绛灌毁新书。
次汉英教授示和尹少稷韵四首 其三
汪应辰（宋代）

畴昔持心欲见贤，肯容闾巷快争先。岂知咫尺隔千里，空诵白云长在天。
刘氏山
方信孺（宋代）

一径萦纡夹粉墙，向来台馆化僧房。
周遭老木依然在，曾见刘家伪帝王。
食蕨
许及之（宋代）

掇芽无掘根，掘根芽必空。乌糯亦彊名，安得隳农功。
虞美人
王安中（宋代）

星郎才思生雕管。四海声名满。尊前新唱更新妍。况有玉人相劝、拚酡颜。

芙蓉幕下同时客。年少那重得。且寻幽梦赋高唐。莫为浮名容易、却相妨。
送张司户还蜀
张孝祥（宋代）

似向川人有夙缘，交游存殁最多贤。今年初识张公子，六月还寻上水船。

万里亲庭心已到，一杯别酒意空传。西行剩有新诗句，寄我应书十样笺。
和孙伟卿杂言十章
陈傅良（宋代）

可怜负薪子，误有廊庙志。
出门欲何之，马拙车未试。
漕使李宝文先生除宣城守
赵孟坚（宋代）

幕客崇酒觞，渠渠饯行舟。
先生蘸甲饮，不使涓滴留。
竺盏顾谓言，汝复能吟不。
尔不歌吾行，而俟吾言求。
沃尔满锺酒，畀尔笔力乃。
扶舆懵懵醉，梦化蝴蝶游。
夜分起展烛，落笔莼丝柔。
请歌先生行，真与人不侔。
前者亦云归，金抽囷载收。
今惟明月耳，舴艋轻浮浮。
视彼掊斂徒，推剥藂怨尤。
逮其去国日，竞欲瓦砾投。
此乃恋宽恩，说着涕泗流。
国用既云裕，民瘉亦去瘳。
而令分左符，远从牧山州。
投鼠戒忌器，矧我无是谋。
弹鸟或惊鸾，盍亦谨厥筹。
兹焉皆汩汩，去矣从休休。
伊惟小门生，莫计攀前辀。
尔溪桃花水，舟行愿悠悠。
行有赐还诏，伫立螭坳头。
怀昔
陆游（宋代）

昔遇高皇帝，华缨接俊游。
年光一弹指，世事几浮沤。
故国但青嶂，羁臣今白头。
平生笑李广，痴绝望封侯。
次鲁季钦安序堂韵
曹勋（宋代）

蒙溪有广厦，先生居之安。雅得林泉乐，不与尘土干。

隐隐揖遥碧，瀰瀰濯清川。高明意乃适，至游情所耽。

世故蜡味薄，岂待宝所参。北窗接陶令，素月抚阮咸。

终吉遂无咎，位置遵连山。邈哉岩壑老，公契如金兰。

揆此宅相奇，欢然谈笑间。落落幽胜处，安得同游盘。

愧我西北客，恨匪户籍占。但当风月夕，遐想冰雪颜。
在陇头哭潘学士
褚亮（唐代）

陇底嗟长别，流襟一恸君。何言幽咽所，更作死生分。

转蓬飞不息，悲松断更闻。谁能驻征马，回首望孤坟。
用梅山醉中韵三首
陈著（宋代）

吟搜菜味诗宜瘦，睡足花时梦亦香。
閒也曾忙老彭泽，存而无用古灵光。
生查子
陆游（宋代）

还山荷主恩，聊试扶犁手。新结小茅茨，恰占清江口。

风尘不化衣，邻曲常持酒。那似宦游时，折尽长亭柳。
浣溪沙 其十三 送世行弟京邸贺寿南还
夏言（明代）

老子今年六十龄。三千里路庆初生。一家兄弟见君情。

初寿堂前槐影密，三台楼下桂香清。乡心先与白鸥盟。
观音诗
释契适（宋代）

觉源非有等差心，物性陶溶逐浅深。
昏惑道中瞻月角，辨才门里听潮音。
彩云轻罩山辉玉，花雨斜飞地涌金。
终拟龙绡图画看，供承香火老东林。
浈阳峡用少陵青阳峡韵
许宗彦（清代）

绵延大尉山，十峰九不恶。切汉高巃嵷，摩天翠崔错。

森如佛座严，灵胡不敢削。白猿渺孤腾，清泉忽双落。

屏张九叠深，江转一帆弱。日色覆虚阴，烟光敛空漠。

层岩人径穷，冥寄傲五岳。团团蛟龙宫，郁郁气旁薄。

大造矜神奇，太始阴寥廓。俯仰惟生平，生理耽寂寞。
游西村
陆游（宋代）

昨夜雨多溪水浑，不妨唤渡到西村。
出游始觉此身健，无食更西吾道尊。
药笈可赊山店酒，筇枝时打野僧门。
归来灯火茅檐夜，且复狂歌鼓盎盆。
送丰稷
曾巩（宋代）

桃花染破南山青，汉江此时春水生。
客舟相语人夜起，劲橹乱江群雁声。
之君飘泊动归思，告我举装千里行。
闳材壮思风雨发，绿鬓少年冰雪清。
读书一见若经诵，下笔千言能立成。
精微自得有天质，操行秀出存乡评。
嗟从薄禄困流滞，能诱鄙俗销纷争。
弦歌躬劝士强学，田里堵安人力耕。
嗟予据桉但画诺，遇事缩手方蒙成。
虽知璞玉难强献，欲挂尘榻空含情。
岁寒不变乃知确，物理先否终当亨。
维舟且尽今夕语，明日帆随白鸟轻。
兴国寺
王安石（宋代）

松篁不动翠相重，日射流尘四散红。地上行人愁暍死，那知高处有清风。
胡逸人幽居
释文珦（宋代）

幽居清绝甚，四面尽沧波。
柳叔春船集，花源晚吹和。
宦情垂钓薄，吟思卷帘多。
便有书来辟，其如爱此何。
谢人惠紫竹杖
欧阳澈（宋代）

王猷珍重惠龙孙，策险扶危价莫论。烂醉悬钱游酒域，狂吟步月打僧门。

虚心尚有凌云操，劲节元无染泪痕。寄语香山居士道，朱藤从此未为尊。
郊村独游
徐夤（唐代）

岁闰堪怜历候迟，出门惟与野云期。惊鱼掷上绿荷芰，

栖鸟啄馀红荔枝。末路可能长薄命，修途应合有良时。

市头相者休相戏，蹙膝先生半自知。
酬郑沁州
刘祎之（唐代）

麒阁一代良，熊轩千里躅。缉图昭国典，按部留宸瞩。

匪厌承明庐，伫兼司隶局。芸书暂辍载，竹使方临俗。

节变风绪高，秋深露华溽。寒山敛轻霭，霁野澄初旭。

已切长年悲，谁堪岐路促。遥林征马迅，别馆嘶骖跼.

雅赠响摐金，索居睽倚玉。凄断离鸿引，劳歌思足曲。
杨子江值风
谢肃（明代）

金山一舸沿潮落，杨树沙高大风作。掀涛播浪舞阳侯，裂石漂沙驱海若。

日光阴沉雨气昏，长鱼吞噬穹龟奔。恍若龙蛇起平陆，疾雷急雨喧乾坤。

众工争先沉铁碇，前后覆自号哭竞。苍茫神鬼纷戛摩，咫尺鼋鼍争性命。

此时抱侄柁楼中，乘兴欲往蓬莱宫。同舟相顾气沮丧，问我何独神冲瀜。

我今行年四十五，足迹周游半天下。寸心湛如江水白，生死非天定谁主。

狂飙忽息狂澜平，水天一色涵澄明。吴歌杳眇双橹轻，君山翠落江阴城，回望中洲白鸟横。
题广州光孝寺
林衢（宋代）

开池曾记虞翻苑，列树今存建德门。
无客不观丞相砚，有人曾悟祖师幡。
旧煎诃子泉犹冽，新种菩提叶又繁。
无奈益州经卷好，千丝丝缕未消痕。
次韵蔡子骏琼花
秦观（宋代）

无双亭上传觞处，最惜人归月上时。
相见异乡心欲绝，可怜花与月应知。
琵琶仙
厉鹗（清代）

休恨无山，小栏外、略借江南眉色。何况山在，人家梯青唤双屐。

吹不断、风前笑语，怕惊起、退红帘隙。古堞飞帆，平林指塔，春望无力。

旧知己、觞送花迎，画歌舞屏间未头白。谁道琵琶才掐，剩康家陈迹。

豪气被、萧萧草树，甚曳裾、有此狂客。为问天畔归鸿，远愁衔得。
题汪才夫石城诗集
王义山（宋代）

文到龙溪大家数，耳孙分剩有诗材。
只因住在修江近，接得涪翁一派来。
箜篌引
王夫之（明代）

弹箜篌，击鼍鼓，款留君，君不住。素丝玉壶白水清，博山兰膏飞烟轻。

华月微风吹凤笙，他人不语君含情。胡为乎凌狂波而乱流，从君不果心繁忧。

东海之鱼不可得，西飞之鸟不可留。往者不谏，来者徒伤。

寸心炯炯明月光，千里万里随君旁。君凌浊水不见影，青天高悬独傍徨。
菊花盛开
张埴（宋代）

玉池吹醒芙蓉醉，回头红粉都无味。
秋宫人去金钱飞，过我茅茨若相慰。
起来采采为三嗅，犹是上天风露气。
餐英端可拔浊俗，南山在眼令人喟。
幽人所知晚节好，历历青蕊开犹未。
竹叶且与时一中，梅花后生来可畏。
消寒十咏 临江仙 其一 糊窗
鲍之芬（清代）

故纸窗棂风雨破。几日嫌寒，不敢临窗坐。数幅云笺功力大，糊来顿使寒威挫。

从此书灯添夜课。爱惜灯花，不怕风吹堕。三五银盘虽隔个，相扶梅影分明过。
荷叶杯·记得那年花下
韦庄（唐代）

记得那年花下，深夜，初识谢娘时。水堂西面画帘垂，携手暗相期。
惆怅晓莺残月，相别，从此隔音尘。如今俱是异乡人，相见更无因。
呈徐侍郎兼寄辛幼安
刘过（宋代）

当年今日误承恩，自倚容华吒至尊。
门外游丝难驻目，依然青草暗长门。
东门行
刘敞（宋代）

拂衣趋长道，抚剑独叹息。并岁不易衣，期旦曾一食。

悠悠风俗薄，顾我若异域。积金要能笑，弹铗轻下客。

岂辞蓬蒿居，未与尘世隔。黄鹄非池禽，东南举六翮。

出门尚徘徊，悲鸣念旧国。何日复来还，为君涕沾臆。
社韵
刘麟（明代）

天壤冇胜事，其逢或千春。颙昂复藻雅，天兴何彬彬。

铺观同生志，天实亨厥屯。文明郁然起，大半充词臣。

即有未遇者，清修常苦辛。颇厌东吴富，不道西越贫。

庞然自宜俗，安问桃花津。社中诸长老，玉立高嶙峋。

引翼并眉寿，几杖集今晨。鸣丝杂挥毫，晤语恊真醇。

一会义已正，再会心弥亲。相观各有得，退食如见宾。

翩翩穴凤翥，光华动星辰。乐善不吾弃，垂死善吾身。

天目无茂草，太湖有扬尘。精英一以聚，千里成荆榛。

斯言苟不轻，请问商岩人。一朝食君食，为霖如有神。

嗟嗟委巷乐，远游不获伸。安得如椽笔，大刻垂苍珉。

燕雁年年社，铭名日日新。我德如广川，毋为物所湮。
菊
徐照（宋代）

气受一岁足，千花极后芳。
蕊浮茶鼎沸，色染道衣黄。
天上虚星落，人间寿水香。
邓州兵革外，流种遍江乡。
沈周秋林策蹇图
弘历（清代）

阿谁驴背骑，童子担琴随。似逐京华者，浑嫌道路迟。

烟迷眼中缬，风袅鬓边丝。所异利名客，便宜赖有诗。
宿牛首市陆叟所居二首
宋褧（元代）

窗户斜临雁汊洲，墨云金电晚风飕。西城不用随车雨，酝酿新凉学立秋。
梦入深山题诗六句醒而足之
成鹫（清代）

自笑半生坐井，今日始离人境。虽非员峤方壶，也是孤峰绝顶。

人偷名去不追，天送閒来便领。分明一段奇缘，却被钟声唤醒。
候船难
文天祥（宋代）

待船三五立江干，眼欲穿时夜渐阑。
若使长年期不至，江流便作汨罗看。